
RAPORT DE SPECIALITATE
pentru modificarea Hotărârii Consiliului Local al municipiului Câmpulung Moldovenesc nr. 151 din 27 noiembrie 2025 privind extinderea rețelei de distribuție a energiei electrice în vederea alimentării locuințelor din strada Valea Caselor
INIȚIATOR PROIECT DE HOTĂRÂRE: Primar, Negură Mihăiță

Direcția tehnică și urbanism din cadrul Primăriei Municipiului Câmpulung Moldovenesc, la proiectul de hotărâre, precizează următoarele:
Prin Hotărârea Consiliului Local nr. 151 din 27 noiembrie 2025 a fost aprobată asocierea municipiului Câmpulung Moldovenesc cu S.C. Delgaz Grid S.A., încheierea Contractului de asociere și a Contractului de cofinanțare pentru extinderea rețelei de distribuție a energiei electrice în vederea alimentării locuințelor din strada Valea Caselor.
Obiectul investiției, soluția tehnică, traseele de rețea, cadrul juridic al asocierii și al cofinanțării rămân neschimbate față de documentația care a stat la baza hotărârii menționate. Lucrările propuse includ în continuare componentele de extindere a rețelei electrice de medie și joasă tensiune, respectiv realizarea unei linii electrice aeriene LEA 20 kV, tip 3×OLAL 70/12 MMP, pe o lungime de 22 ml, precum și a unei linii LEA 20 kV T2AX(FL)2Y-OL 12/20 kV 3×1×50 + 50 Ol, pe o lungime de 10 ml. În cadrul extinderii este prevăzută instalarea a două posturi de transformare PTA 20/0,4 kV echipate cu transformator de 250 kVA. La joasă tensiune se realizează o linie aeriană LEA 0,4 kV NFA2X 50 OL-AL 3×95 MMP cu lungimea de 3,595 ml și o linie subterană LES 0,4 kV NA2XBY 3×240+120 MMP în lungime de 135 ml.
În ceea ce privește întărirea rețelei existente, lucrările includ executarea unei linii LEA 20 kV T2AX(FL)2Y-OL 12/20 kV 3×1×50 + 50 Ol, în lungime de 1.455 ml, precum și a unei linii LEA 20 kV OL-AL 70/12 MMP de 52 ml, amplificarea unui post de transformare PTA 20/0,4 kV prin creșterea capacității transformatorului de la 63 kVA la 250 kVA, înlocuirea conductorului existent din rețeaua LEA 0,4 kV cu conductor NFA2X 50 OL-AL + 3×95+25 MMP pe o lungime de 100 ml și demontarea segmentelor din rețeaua veche (conductor OL-AL 3×50 MMP pe 750 ml și conductor AL 3×25 MMP pe 700 ml).
Ulterior aprobării asocierii și semnării documentelor-cadru, operatorul de distribuție a derulat procedura de achiziție proiectarea și execuția lucrărilor. În urma finalizării licitației, valoarea ofertei câștigătoare este inferioară valorii estimate avute în vedere la momentul aprobării inițiale, fapt care conduce la diminuarea sumei cu care unitatea administrativ-teritorială trebuie să participe la cofinanțare.
Contribuția U.A.T. prevăzută inițial a fost de 787.967,06 lei fără T.V.A., reprezentând 50% din valoarea estimată a lucrărilor. Ca urmare a rezultatului procedurii de achiziție, contribuția actualizată a municipiului Câmpulung Moldovenesc este de 402.568,97 lei fără T.V.A, reprezentând 50% din valoarea lucrărilor rezultând o diminuare de 385.398,09 lei fără T.V.A. Mecanismul de recuperare integrală a cofinanțării U.A.T., pe baza documentelor justificative depuse ulterior punerii în funcțiune a rețelei, rămâne cel stabilit în contractul de cofinanțare și în legislația aplicabilă (Ordinul A.N.R.E. nr. 36/2019, Legea energiei electrice și a gazelor naturale nr. 123/2012, cu modificările și completările ulterioare, legislația privind finanțele publice locale și achizițiile publice).
Operatorul de distribuție are în continuare obligația de a prelua în proprietate elementele de rețea realizate prin cofinanțare, până la data de 31 ianuarie a anului următor punerii în funcțiune. Rambursarea cheltuielilor către U.A.T. se realizează în baza facturii emise de cofinanțator, a decontului de cheltuieli, a proceselor-verbale de predare-primire și de punere în exploatare, precum și a documentelor justificative aferente plăților efectuate.
Actualizarea valorii contribuției nu modifică obiectul asocierii, soluția tehnică sau drepturile și obligațiile părților, altele decât cele legate de cuantumul financiar. Pentru corelarea actelor administrative și a anexelor contractuale cu rezultatul licitației este necesară o nouă hotărâre a Consiliului Local, care să aprobe valoarea actualizată a contribuției U.A.T. și să mandateze Primarul să semneze actele adiționale / contractele actualizate cu S.C. Delgaz Grid S.A.
Având în vedere că obiectivul rămâne același, că lucrările sunt în continuare necesare pentru alimentarea locuințelor de pe strada Valea Caselor, că diminuarea sumei de cofinanțare este favorabilă bugetului local și că recuperarea integrală a contribuției U.A.T. se menține, se impune aprobarea prin hotărâre a Consiliului Local a actualizării valorii contribuției municipiului și a semnării documentelor contractuale corespunzătoare.
Argumentele aduse de inițiator sunt reale și pertinente.
Având în vedere cele de mai sus, proiectul de hotărâre este oportun, legal și necesar.


	Serviciul investiții, tehnic, administrativ
Șef serviciu
Erhan Andrei
	Compartiment investiții
Chiorean Andrei

	
	



